DA Den Europæiske Unions Tidende C 288/8

Offentliggørelse af en ændringsanmodning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2006/C 288/04)

Denne offentliggørelse giver ret til at gøre indsigelse mod ændringsanmodningen i henhold til artikel 7 i Rådets forordning (EF) nr. 510/2006. Indsigelser skal være Kommissionen i hænde inden seks måneder efter datoen for denne offentliggørelse.

RÅDETS FORORDNING (EF) Nr. 510/2006

Ændringsanmodning i henhold til artikel 9 og artikel 17, stk. 2

»QUESO NATA DE CANTABRIA«

EF-nr.: ES/PDO/117/085/24.1.1994

BGB ( X ) BOB ( )

Ændring(er), der anmodes om

Overskrift(er) i specifikationen:

Navn

Beskrivelse

Geografisk område

Bevis for oprindelse

Fremstillingsmetode

Tilknytning

Mærkning

Krav i nationale bestemmelser

Ændring(er):

Produktets navn

»Queso de Cantabria« ændres til »Queso Nata de Cantabria«

Der anmodes om at ændre navnet »Queso de Cantabria«, der i dag er registreret i henhold til Kommissionens forordning (EF) nr. 1107/96 af 12. juni 1996, til »Queso de Nata de Cantabria«.

Ansøgningen om registrering af BOB »Queso de Cantabria« blev indgivet i henhold til artikel 17 i forordning (EØF) nr. 2081/92, idet der var tale om en oprindelsesbetegnelse, der var lovbeskyttet i Spanien ved denne forordnings ikrafttrædelse.

Lovbeskyttelsen var i overensstemmelse med de gældende nationale bestemmelser, som udelukkede muligheden for beskyttelse af ikke-geografiske navne som eksempelvis »Queso de nata«, hvorfor man valgte et andet navn, osten var kendt under, nemlig »Queso de Cantabria«.

Mere end 10 år efter at have ansøgt om optagelse i EF-registret og konstateret, at betegnelsen »Queso de Nata« stadig anvendes af mange forbrugere, idet de tror, at det drejer sig om en anden ost, end den, der er omfattet af den beskyttede oprindelsesbetegnelse »Queso de Cantabria«, har man anset det for passende at anmode om en ændring af navnet ved at kombinere de to betegnelser, der begge er vidt udbredt, hvilket kan bekræftes i den nyere litteratur om spanske oste:

— Arroyo González, M: »Fabricación de Quesos de Nata« (Fremstilling af flødeoste), 1974.

— Arroyo González, M: »Los quesos de Cantabria« (Cantabriens oste), 1981.

— Ministerio de Agricultura: »Catálogo de Quesos de España« (Landbrugsministeriets »Oversigt over spanske oste«), 1990.

— Casado Cimiano, P: »La industria Láctea en Cantabria« (Mejeriindustrien i Cantabrien), 1998.

AJOURFØRT SAMMENFATNING

RÅDETS FORORDNING (EF) Nr. 510/2006

Ansøgning om registrering i henhold til artikel 5 og artikel 17, stk. 2

»QUESO NATA DE CANTABRIA«

EF-nr.: ES/PGI/117/0085

BOB ( X ) BGB ( )

Sammenfatningen er udarbejdet til oplysning. Interesserede parter kan indhente alle oplysninger i den fuldstændige udgave af varespecifikationen enten hos de nationale myndigheder nævnt i afsnit 1 eller hos Europa-Kommissionens tjenestegrene (1).

1. Medlemsstatens ansvarlige myndighed

Navn: Subdirección General de Sistemas de Calidad Diferenciada Dirección General de Alimentación Secretaría General de Agricultura y Alimentación del Ministerio de Agricultura, Pesca y Alimentación de España Adresse: Infanta Isabel, 1 E-28071 Madrid Tlf.: (34) 913 47 53 94 Fax: (34) 913 47 54 10 E-mail: sgcaproagro@mapya.es

2. Ansøgende sammenslutning

Navn: Consejo Regulador de la D.O. »QUESO DE CANTABRIA« Adresse: Héroes 2 de Mayo, 27 E-39600 Muriedas (Cantabria) Tlf.: (34) 942 26 98 55 Fax: (34) 942 26 98 56 E-mail: — Sammensætning: Producent/Forarbejdningsvirksomhed ( X ) Andet ( )

3. Produktets art

Kategori 1.3 — Ost

4. Varespecifikation (sammenfatning af betingelserne i artikel 4, stk. 2)

4.1 Navn: »Queso Nata de Cantabria«

4.2 Beskrivelse: En fed ost, der alt efter lagringsgraden skifter fra blød til halvfast; formen er parallelepipedisk eller cylindrisk med glatte og flade sider, skorp og masse er blød og kitfarvet; osten vejer mellem 400 g og 2 800 g.

4.3 Geografisk område: Såvel produktionsområde som tilvirkningsområde ligger inden for Comunidad Autónoma de Cantabria, undtagen afvandingsområderne for floderne Urdón og Cervera (artikel 4 og 8 i forordningen om betegnelsen).

4.4 Bevis for oprindelse: Mælk med de i artikel 5 og 6 i betegnelsesforordningen anførte egenskaber fra bedrifter, der er registreret hos »Consejo Regulador«, og som er beliggende i produktionsområdet; råmaterialet, tilvirkningen og lagringen kontrolleres af »Consejo Regulador« i de registrerede virksomheder, og produktet markedsføres med garanti fra »Consejo Regulador«.

4.5 Fremstilling: Mælk fra frisiske malkekøer; koagulering med animalsk løbe ved 30 °C i 40 minutter; lægges i saltlage; lagring i mindst 7 dage.

4.6 Tilknytning: Bjergegn med meget fugtigt klima, især specialiseret i mælkeproduktion, hovedsagelig fra køer af frisisk rase; fra det 19. århundrede begyndte der at udvikle sig en ny tilvirkningsmetode for »pasiego«-ost af presset masse, der blev oprindelsen til Cantabria-osten.

4.7 Kontrolorgan:

Navn: Oficina de Calidad Alimentaria (ODECA) Adresse: Héroes 2 de Mayo, 27 E-39600 Muriedas (Cantabria) Tlf.: (34) 942 26 98 55 Fax: (34) 942 26 98 56 E-mail: odeca@odeca.es

4.8 Mærkning: Betegnelsen »Queso Nata de Cantabria« skal være anført på den af »Consejo Regulador« godkendte etikette; der udstedes numererede kontraetiketter af Consejo Regulador (artikel 22 i forordningen).

4.9. Nationale krav: Lov nr. 25/1970 af 2. december, O. M. af 29. oktober 1985, der gennemfører forordningen om oprindelsesbetegnelsen for »Queso de Cantabria«.

(1) Europa-Kommissionen, Generaldirektorat for Landbrug og Landdistrikternes Udvikling, Kvalitetspolitik for landbrugsprodukter, B-1049 Bruxelles.